昨日輒以鄙句奉謝重辱長篇爲貺再藉來韻和答次韻
作者：韋驤
朝代：宋

paragraphs: 屋梁曉影初日暾，銀潢下沃崑岡焚。
鐵騎騰突方追奔，璵璠入水體自温。
翩翩夢翼飛天門，異香氣力能返魂。
真珠傾寫琉璃盆，青銅古鏡磨塵昏。
知音聽鳳裁龍孫，重然寶劍垂荒墳。
扶搖九萬觀化鯤，君詩體格能並存。
大言軟語清兼渾，搜索物象窮乾坤。
瓊牋碾出花無根，字字馥郁如芳蓀。
至寶無價難輕論，洪波蕩縱長鯨吞。
元化運轉通崑崙，探頤不見雕鐫痕。
胡爲及我窮陋門，守護固乏育與賁。
美材誰薦爲犧樽，羃之疏布飾以琨，致用清廟非常恩。